b'\n_START_ARTICLE_\nMildred Fay Jefferson\n_START_PARAGRAPH_\nMildred "Millie" Fay Jefferson (Pittsburg, 6. travnja 1927. - Cambridge, 15. listopada 2010.), ameri\xc4\x8dka kirurginja, biologinja i istaknuta pro-life aktivistica, prva crnkinja koja je diplomirala na Harvardskoj Medicinskoj \xc5\xa1koli._NEWLINE_Ro\xc4\x91ena je u teksa\xc5\xa1kom gradi\xc4\x87u Pittsburgu kao jedinica u obitelji metodisti\xc4\x8dkog poslu\xc5\xbeitelja i u\xc4\x8diteljice. Ve\xc4\x87 je u ranoj dobi poma\xc5\xbeu\xc4\x87i mjesnom lije\xc4\x8dniku u obliasku pacijenata stekla zanimanje za lije\xc4\x8dni\xc5\xa1tvo. Magistrirala je biologiju na Sveu\xc4\x8dili\xc5\xa1tu Tuffs te kasnije 1951. diplomirala pri Harvardskoj medicinskoj \xc5\xa1koli kao prva Afroamerikanka kojoj je to po\xc5\xa1lo za rukom._NEWLINE_Postala je i prvom \xc5\xbeenom i crnkinjom koja se zaposlila u Bostonskoj gradskoj bolnici. Predavala je i na Bostonskom sveu\xc4\x8dili\xc5\xa1nom medicinskom centru. Kasnije je postala i prvom \xc5\xbeenom koja je u\xc5\xa1la u \xc4\x8dlanstvo Bostonskog kirur\xc5\xa1kog dru\xc5\xa1tva. Napisala je vi\xc5\xa1e stru\xc4\x8dnih i znanstvenih \xc4\x8dlanaka s podru\xc4\x8dja kirurgije._NEWLINE_Sudjelovala je u osnivanju National Right to Life Committee, \xc4\x8dija je bila potpredsjednica i predsjednica. Nakon \xc5\xa1to je svojim pismima utjecala na ameri\xc4\x8dkog predsjednika Ronalda Raegana na promjenu stajali\xc5\xa1ta o poba\xc4\x8daju, Reagan je organizirao susret s njom i predsjedni\xc5\xa1tvom NRLC-a u Bijeloj ku\xc4\x87i 1981. godine._NEWLINE_Sebe je opisivala kao "linkolnskog Republikanca". Vi\xc5\xa1e puta bila je kandidatkinja Republikanaca za senatoricu (1982., 1990. i 1994.), ali niti jedan prijedlog nije bio potvr\xc4\x91en. Osim sudjelovanja u pripremi Reaganove predsjedni\xc4\x8dke kampanje 1980. u Massachusettsu nije zna\xc4\x8dajnije politi\xc4\x8dki djelovala._NEWLINE_Godine 1985. uru\xc4\x8deno joj je Odli\xc4\x8dje\xc2\xa0\xc2\xbbJames Cardinal Gibbons\xc2\xab\xc2\xa0Ameri\xc4\x8dkog katoli\xc4\x8dkog sveu\xc4\x8dili\xc5\xa1ta za zasluge u promicanju kulture \xc5\xbeivota._NEWLINE_Bila je rastavljena i nije imala djece. Umrla je sredinom listopada 2010. u Cambridgeu, a pokopana je u teksa\xc5\xa1kom Carthageu. Povodom smrti, New York Times joj je posvetio duplericu.'